Karina Lorentzen Dehnhardt (SF), 2013-03-19:
Når man hører debatten her i dag, bliver det tydeligt for en, at Dansk Folkeparti og Venstre ikke ønsker en offerfond.
Jeg synes, det er rigtig ærgerligt.
Det, debatten har gået på, har været, hvorvidt trafikforseelser skal være omfattet eller ej.
Jeg vil godt understrege, at hvis man ellers overholder lovgivningen, er der ikke noget problem.
Så skal man ikke betale til Offerfonden, men kører man over for rødt eller kører for stærkt, ved vi, at det har en betydning, hvis uheldet er ude.
Derfor skal dem, der begår de forseelser, naturligvis også bidrage til Offerfonden.
Jeg har meget svært ved at forstå argumentationen og logikken i, at Venstre og Dansk Folkeparti nærmest forsvarer retten til at køre for stærkt.
Men mere om baggrunden for det her forslag: Det var jo sådan, at SF i 2009 fremsatte et forslag i Folketingssalen om en række forbedringer for ofrene.
For os er det nemlig vigtigt, at der er en balance i retspolitikken, så vi ikke bare gør noget for at holde gerningsmændene ude af kriminalitet for at undgå, at der kommer et nyt offer, men at vi selvfølgelig også skal gøre en masse for at sikre, at ofrene kommer godt over de krænkelser, de har oplevet.
Vi synes, noget var ladt tilbage at ønske med hensyn til den indsats, som den daværende borgerlige regering stod for.
Vi fremsatte bl.a. forslaget om Offerfonden efter et besøg i Sverige med Retsudvalget.
Det førte da også til, at den borgerlige regering nedsatte et udvalg, som gik det her forslag igennem, men dumpede ideen.
Så virkeligheden er, at dengang ønskede man ikke en offerfond.
Det gør man sådan set heller ikke i dag fra de borgerliges side.
Det er derfor en stor glæde og festdag for mig som SF'er, at den regering, som jeg er en del af, i dag kan gøre en særlig stærk indsats for ofrene.
Det er der i høj grad behov for.
Offerfonden skal nemlig sikre, at der dels kan laves forskning på området, dels kan sættes gang i udviklingsprojekter, som kan bidrage til bedre forhold for ofrene.
Jeg har såmænd allerede været i kontakt med en række organisationer, som glæder sig til at kunne føre nogle ideer ud i livet og sikre, at ofrene får en bedre hverdag.
Ud over det ligger der også nogle andre ting i forslaget her, bl.a. at offerets perspektiv skal mere frem i retssagerne.
Jeg tror, at mennesker, der har været en del af en retssag, godt kan få den fornemmelse, at det her er et mellemværende mellem stat og gerningsmand, mens offerets perspektiv ikke er i centrum, så man kan blive kørt lidt ud på sidelinjen som en slags biting eller vidne.
Derfor synes jeg, det er fornuftigt, at tankegangen nu er, at vi skal have offerets perspektiv mere i centrum.
Gerningsmanden bør bringes til at lytte til offerets oplevelse og forklaring.
Det er også den tankegang, der ligger bag konfliktrådene, som vi i en eller anden udstrækning synes kunne være en god idé at udbrede langt mere, men det er en anden sag. Der bliver mulighed for at sikre, at erstatninger kan udbetales hurtigere.
Det er også en rigtig god ting.
Og offeret kan orienteres om, at gerningsmanden vil tone frem på tv, hvis det er det, der skal ske, så man kan forberede sig på, at der måske skal rippes op i nogle gamle sår.
Så jeg synes, det her er en rigtig god dag for ofrene.